|  |  |  |
| --- | --- | --- |
|  | ΕΛΛΗΝΙΚΗ ΔΗΜΟΚΡΑΤΙΑ  Εθνικό και Καποδιστριακό Πανεπιστήμιο ΑθηνώνΦΙΛΟΣΟΦΙΚΗ ΣΧΟΛΗΤΜΗΜΑ ΓΕΡΜΑΝΙΚΗΣ ΓΛΩΣΣΑΣ ΚΑΙ ΦΙΛΟΛΟΓΙΑΣΓΡΑΜΜΑΤΕΙΑ |  |

**ΑΝΑΚΟΙΝΩΣΗ ΓΙΑ ΑΝΑΣΤΟΛΕΣ ΦΟΙΤΗΣΗΣ (πριν την Έναρξη του Χειμερινού/Εαρινού εξαμήνου 2025-2026)**

**ΑΝΑΣΤΟΛΗ ΦΟΙΤΗΣΗΣ**

**Οι φοιτητές που δεν έχουν ξεπεράσει την Ανώτατη Διάρκεια**  φοίτησης της παρ. 1 του άρθρου 76 του ν. 4957/2022, όπως τροποποιήθηκε και ισχύει με το άρθρο 130 του Ν. 5224/2025 ΦΕΚ 142/05.08.2025, τ.Α., **έχουν δικαίωμα να υποβάλλουν αίτηση για αναστολή φοίτησης**, για διάστημα έως 2 ακαδημαϊκά έτη (4 εξάμηνα) μέσω ηλεκτρονικού πρωτοκόλλου στην ιστοσελίδα eprotocol.uoa.gr επιλέγοντας την αντίστοιχη αίτηση.

Κατά το διάστημα αναστολής φοίτησης, αναστέλλεται η φοιτητική ιδιότητα. Τα εξάμηνα αναστολής φοίτησης δεν προσμετρώνται στην Ανώτατη Διάρκεια Φοίτησης

Μαζί με την αίτηση για αναστολή φοίτησης πρέπει να επιστραφεί η Ακαδημαϊκή Ταυτότητα (Πάσο) στη Γραμματεία.

**ΜΕΡΙΚΗ ΦΟΙΤΗΣΗ**

 Κατά τη διάρκεια του τελευταίου ακαδημαϊκού έτους πριν από τη συμπλήρωση της ανώτατης χρονικής διάρκειας φοίτησης της παρ. 1, αίτηση μερικής φοίτησης επιτρέπεται μόνο σε φοιτητές που έχουν συγκεντρώσει τουλάχιστον το εβδομήντα πέντε τοις εκατό (75%) των απαιτούμενων διδακτικών και πιστωτικών μονάδων για την περάτωση των σπουδών τους. Η αίτηση υποβάλλεται μέσω ηλεκτρονικού πρωτοκόλλου στην ιστοσελίδα eprotocol.uoa.gr.

**Δικαίωμα υποβολής αίτησης για μερική φοίτηση έχουν:**

α) Οι φοιτητές που αποδεδειγμένα εργάζονται τουλάχιστον είκοσι (20) ώρες την εβδομάδα.

β) **Οι φοιτητές με πιστοποιημένη αναπηρία**.

γ) **Οι φοιτητές που είναι παράλληλα αθλητές και κατά τη διάρκεια των σπουδών τους ανήκουν σε αθλητικά σωματεία** εγγεγραμμένα στο ηλεκτρονικό μητρώο αθλητικών σωματείων του άρθρου 142 του ν. 4714/2020 (Α’ 148), που τηρείται στη Γενική Γραμματεία Αθλητισμού (Γ.Γ.Α.) υπό τις ακόλουθες προϋποθέσεις:

γα) Για όσα έτη καταλαμβάνουν διάκριση 1ης έως και 8ης θέσης σε πανελλήνια πρωταθλήματα ατομικών αθλημάτων με συμμετοχή τουλάχιστον δώδεκα (12) αθλητών και οκτώ (8) σωματείων ή αγωνίζονται σε ομάδες των δύο (2) ανώτερων κατηγοριών σε ομαδικά αθλήματα ή συμμετέχουν ως μέλη εθνικών ομάδων σε πανευρωπαϊκά πρωταθλήματα, παγκόσμια πρωταθλήματα ή άλλες διεθνείς διοργανώσεις υπό την Ελληνική Ολυμπιακή Επιτροπή, ή

γβ) συμμετέχουν έστω άπαξ, κατά τη διάρκεια της φοίτησής τους στο πρόγραμμα σπουδών για το οποίο αιτούνται την υπαγωγή τους σε καθεστώς μερικής φοίτησης, σε ολυμπιακούς, παραολυμπιακούς αγώνες και ολυμπιακούς αγώνες κωφών. Οι φοιτητές της παρούσας υποπερίπτωσης δύνανται να εγγράφονται ως φοιτητές μερικής φοίτησης, μετά από αίτησή τους που εγκρίνεται από την Κοσμητεία της Σχολής.

δ) **Οι φοιτήτριες που τελούν σε καθεστώς επιβεβαιωμένης κύησης για το χρονικό διάστημα της κύησης και για έως ένα (1) έτος μετά την ημερομηνία τοκετού.**

ε) **Οι φοιτητές που έχουν ανήλικα τέκνα έως την ηλικία των οκτώ (8) ετών.**

στ) **Οι φοιτητές που αποδεδειγμένα αντιμετωπίζουν χρόνια ή σοβαρά προβλήματα υγείας, καθώς και οι φοιτητές με ειδικές εκπαιδευτικές ανάγκες.**

Για τους φοιτητές που φοιτούν υπό καθεστώς μερικής φοίτησης, κάθε εξάμηνο προσμετράται ως μισό ακαδημαϊκό εξάμηνο. Οι φοιτητές αυτοί δεν δύνανται να δηλώνουν προς παρακολούθηση και να εξετάζονται σε αριθμό μεγαλύτερο από το ήμισυ των μαθημάτων του εξαμήνου που προβλέπει το πρόγραμμα σπουδών. Εφαρμόζεται και στην περίπτωση αυτή η ανώτατη διάρκεια φοίτησης της παρ. 1. Κατά τη διάρκεια του τελευταίου ακαδημαϊκού έτους πριν από τη συμπλήρωση της ανώτατης χρονικής διάρκειας φοίτησης της παρ. 1, αίτηση για μερική φοίτηση επιτρέπεται μόνο σε φοιτητές που έχουν συγκεντρώσει τουλάχιστον το εβδομήντα πέντε τοις εκατό (75%) των απαιτούμενων διδακτικών και πιστωτικών μονάδων για την περάτωση των σπουδών τους. Ο χρόνος μερικής φοίτησης προσμετράται για τη συμπλήρωση της ανώτατης χρονικής διάρκειας φοίτησης κατά το ήμισυ. Με τον Εσωτερικό Κανονισμό Λειτουργίας του Α.Ε.Ι. δύναται να ορίζονται περαιτέρω προϋποθέσεις και λεπτομέρειες για την εφαρμογή των προηγούμενων εδαφίων.

***Όπως τροποποιήθηκε με το άρθρ. 130 του ν.5224/2025***

***με ισχύ την 05/08/2025.***

Οι αιτήσεις (Αναστολής-Μερικής Φοίτησης) υποβάλλονται πριν την έναρξη του κάθε εξαμήνου.

Από την Γραμματεία